Document ID: 31994R1034

ΚΑΝΟΝΙΣΜΟΣ (ΕΚ) αριθ. 1034/94 ΤΗΣ ΕΠΙΤΡΟΠΗΣ της 3ης Μαΐου 1994 για τροποποίηση του κανονισμού (ΕΟΚ) αριθ. 3889/92 όσον αφορά την κοινοτική συγχρηματοδότηση της συμπληρωματικής εθνικής πριμοδότησης στη θηλάζουσα αγελάδα σύμφωνα με τις διατάξεις του κανονισμού (ΕΚ) αριθ. 3611/93 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 για την κοινή οργάνωση αγοράς στον τομέα του βοείου κρέατος (1), όπως τροποποιήθηκε τελευταία από τον κανονισμό (ΕΚ) αριθ. 3611/93 (2), και ιδίως το άρθρο 4δ παράγραφος 8,
Εκτιμώντας:
ότι ο κανονισμός (ΕΚ) αριθ. 3611/93 έχει επεκτείνει την κοινοτική χρηματοδότηση της συμπληρωματικής εθνικής πριμοδότησης στην πριμοδότηση στη θηλάζουσα αγελάδα, στα κράτη μέλη των οποίων το ζωικό κεφάλαιο των βοοειδών χαρακτηρίζεται από υψηλή εξειδίκευση του κοπαδιού των θηλαζουσών αγελάδων- ότι πρέπει να καθοριστεί η διαδικασία απόφασης που επιτρέπει τον καθορισμό, βάσει των πληροφοριών που διαθέτουν τα κράτη μέλη που πληρούν τους προβλεπόμενους όρους και, λόγω του γεγονότος αυτού, δύνανται να απολαύσουν της εν λόγω συγχρηματοδότησης-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης του Βοείδου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 26 του κανονισμού (ΕΟΚ) αριθ. 3886/92 (3), όπως τροποποιήθηκε τελευταία από τον κανονισμό (ΕΚ) αριθ. 489/94 (4), παρατίθεται η ακόλουθη παράγραφος 3:
"3. Η Επιτροπή αποφασίζει, την 1η Αυγούστου εκάστου ημερολογιακού έτους, για τα κράτη μέλη που πληρούν τους όρους που αναφέρονται στο άρθρο 4δ παράγραφος 7 τελευταίο εδάφιο του κανονισμού (ΕΟΚ) αριθ. 805/68, όσον αφορά τη συγχρηματοδότηση από το ΕΓΤΠΕ της συμπληρωματικής εθνικής πριμοδότησης. Όσον αφορά το ημερολογιακό έτος 1993, η Επιτροπή θα αποφασίσει στις 15 Μαΐου 1994 το αργότερο."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Μαΐου 1994.

Labels: 2
17
19
6
15